钦定古今图书集成/明伦汇编/官常典/第072卷 > 江夏王宝元
## 钦定古今图书集成/明伦汇编/官常典/第072卷 > 江夏王宝元

按《南齐书》本传：“宝元字智深，明帝第三子也。建武元
年，为征虏将军，领石头戍事，封江夏郡王，仍出为持
节、都督郢、司二州军事、西中郎将、郢州刺史。永泰元
年，还为前将军，领石头戍事。未拜。东昏即位，进号镇
军将军。永元元年，又进车骑将军，代晋安王宝义为
使持节、都督南徐、兖二州军事、南徐、兖二州刺史，将”
军如故。宝元娶尚书令徐孝嗣女为妃，孝嗣被诛离
绝少帝送少姬二人与之。宝元恨望，密有异计。明年，
崔慧景举兵还至广陵，遣使奉宝元为主。宝元斩其
使，因是发将吏防城。帝遣马军主戚平、外监黄林夫
助镇京口。慧景将渡江，宝元密与相应，杀司马孔矜、
典签吕承绪及平。林夫开门纳慧景，使长史沈佚之、
谘议柳憕分部军众，乘八㧏舆，手执绛麾幡，随慧景
至京师，住东城，百姓多往投集。慧景败，收得朝野《投
宝元》及慧景军名，帝令烧之，曰：“江夏尚尔，岂复可罪
馀人。”宝元逃奔，数日乃出。帝召入后堂，以步鄣裹之，
令群小数十人鸣鼓角，驰绕其外，遣人谓宝元曰：“汝
近围我亦如此。”少日，乃杀之。